དེ་ཡང་ཐོག་མར་༸གོང་ས་མཆོག་གིས་དབུ་མ་རྩ་བ་ཤེས་རབ་ཀྱི་མཆོད་བརྗོད་གསུང་འདོན་གནང་བ་དང་སྦྲགས་སྟོན་པ་ཤཱཀྱ་ཐུབ་པའི་ཁྱད་དུ་འཕགས་པའི་ཡོན་ཏན་གྱི་སྐོར་ལ་འགྲེལ་བཤད་གནང་དོན་དུ།རྒྱ་གར་ནང་མཚོན་ནའང་རིག་ཅན་གྱི་སྟོན་པ་ལ་སོགས་པའི་མུ་སྟེགས་པའི་སྟོན་པ་དེ་འདྲ་མང་པོ་བྱུང་ཡོད།དེ་བཞིན་དཀྱིལ་ཤར་ཡུལ་གྲུའི་མངའ་ཁུལ་ནང་མཚོན་ནའང་ཡེ་ཤུ་མ་ཤི་ཁ་དང་པྲོ་ཕཌ་མོ་ཧཱ་མད་སོགས་ཀྱིས་མཚོན་འཛམ་གླིང་འདིའི་སྟེང་བྱམས་བརྩེའི་བསླབ་བྱ་སྐྱོན་མཁན་གྱི་སྟོན་པ་མང་པོ་བྱུང་ཡོད།སངས་རྒྱས་བཅོམ་ལྡན་འདས་ལ་མི་འདྲ་བའི་ཁྱད་ཆོས་གང་ཡོད་བརྗོད་ན།ལྟ་བ་ཐམས་ཅད་སྤངས་པའི་ཕྱིར།ཞེས་ང་ཚོའི་སྡུག་བསྔལ་གྱི་རྩ་བ་དེ་མ་ཤེས་པའི་རྨོངས་པ་དེ་རེད།མ་ཤེས་པ་ཙམ་གྱི་རྨོངས་པ་ཞིག་ཡོད་ཀྱང་གཙོ་བོ་ཕྱིན་ཅི་ལོག་གམ་ལོག་ཤེས་ཀྱི་རྨོངས་པ་དེས་སྡུག་བསྔལ་གྱི་རྩ་བ་བྱེད་བཞིན་ཡོད།དེར་ཤེས་རབ་ཉོན་མོངས་ཅན་ཞེས་ཟེར།དེ་ལྟ་བུའི་ལྟ་བ་ཐམས་ཅད་སྤོང་ཕྱིར་བླང་དོར་གྱི་གནས་སྟོན་པ་ཞེས་བརྗོད་ཅེས་གསུངས་ཡོད་པ་དང་།དེ་བཞིན་ཁོང་གིས་མུ་མཐུད་བཀའ་སློབ་བསྩལ་དོན་དུ།རྒྱ་གར་གནའ་རབས་སྲོལ་རྒྱུན་ལྟར་ན།འཛམ་གླིང་ཆོས་ལུགས་ཚང་མར་གུས་ཞབས་ཞུ་རྒྱུའི་ལམ་སྲོལ་དེའི་འོག་ནས་ལོ་སྟོང་ཕྲག་གསུམ་བཞི་ལྷག་རིང་རྒྱ་གར་ནང་ཆོས་ལུགས་མཐུན་སྒྲིལ་ཧ་ལས་པ་ཡོད་པ་མ་ཟད།དུས་ད་ལྟའང་ཧ་ལས་པ་འདུགདེར་བརྟེན་ངོས་ཀྱིས་འཛམ་གླིང་སྟེང་ཆོས་ལུགས་མི་འདྲ་བ་རྒྱུ་མཚན་དུ་བྱས་ནས་འཁྲུག་པ་རྒྱག་པ་དང་།ཕན་ཚུན་གསོད་རེས་བཏང་ཟེར་བ་དེ་ནི་ཧ་ཅང་ཐབས་སྐྱོ་པོ་ཞིག་མཐོང་གི་འདུགདེར་བརྟེན་ངོས་ཀྱིས་ཆོས་ལུགས་ཕན་ཚུན་ལྟ་གྲུབ་མི་འདྲ་ཡང་བྱམས་བརྩེ་དང་ཆོག་ཤེས།བཟོད་པའི་ཉམས་ལེན་དེ་དག་ཆོས་ལུགས་ཚང་མས་གསུང་བཞིན་ཡོད་སྟབས།ངོས་ཀྱིས་ཆོས་ལུགས་ཚང་མར་གུས་ཞབས་བྱེད་ཀྱི་ཡོད།ལྟ་གྲུབ་ཐོག་ནས་བརྗོད་དགོས་བྱུང་ན་སངས་རྒྱས་པའི་ལྟ་གྲུབ་འདི་གཞན་དང་མི་འདྲ་བ་རེད་འདུགརྟེན་འབྱུང་གི་གཏམ་ཞེས་པ་འདི་དངོས་ཡོད་གནས་ཚུལ་འགྲེལ་བཤད་རྒྱག་ཐུབ་རྒྱུ་འདུགདེང་སྐབས་ཚན་རིག་པ་ཚོས་ཀྱང་རྟེན་འབྱུང་ཞེས་པ་དེར་ཧ་ཅང་དགའ་མོས་བྱེད་བཞིན་འདུགཅེས་གསུངས་འདུག